**Lost and Found productions** er et teaterkompani basert på Andøya i Nord-Norge. Kompaniet ble etablert av Nikoline J. Spjelkavik og Victoria F.S Røising i 2016 etter de begge var uteksaminert ved Akademiet for scenekunst i Fredrikstad. 

Lost and Found productions jobber interdisiplinært med særlig fokus på å utforske audiovisuelt teater, og med et mål om å legge til rette for at eksperimentelt teater blir mer tilgjengelig for et bredere publikum. I 2022 vant kompaniet Nordland fylkes kulturpris, og i begrunnelsen sies det at utmerker seg med sitt "usedvanlige mot, sitt skyhøye ambisjonsnivå, sin ukuelige formidlingsvilje og grensesprengende utforskertrang".

Forestillingene deres har et vidt spenn i uttrykk og tematikk, og strekker seg fra kortfilm, lydmeditasjon og barneforestillinger til black metal-konserter. Et eksempel på sistnevnte er prosjektet *Witch Club Satan* som omtales som svartmetallens "nye snakkis" og har vakt oppsikt både i Norge og internasjonalt for sine teatralske konserter med hekseritualer, nakenhet, blod og ekstrem svartmetall. Bandet har spilt både på Øyafestivalen, By:Larm og Roskilde festivalen.

Lost and Found productions har mange turneer med Den Kulturelle Skolesekken, blant annet med forestillinga *Oh Baby Baby,* som er en forestilling for 7. klassinger om pubertet, seksualitet, kropp og identitet. Forestillingen vant prisen Gullsekken (DKS egen pris) for  «best tilpassede produksjon». 

En annen viktig del av Lost and Found productions kunstneriske virke er samarbeidet med Teaterklubb´81 på Andøya. Her kommer deres lokale engasjement og ønske om å legge til rette for framtidas teaterfolk til syne. I samarbeid med de over hundre unge skuespillere og teknikere har de laget flere forestillinger, blant annet *Aurora* og *Robin Hood.*

Anerkjennelse
-------------

2022: Nordland fylkes kulturpris 

2021- Gulljerven, "Årets nykommer", nominert

2021- Gullsekken- årets tilpassede produksjon

Verk
----

2022: *Witch Club Satan*

2021: *Øde (kortfilm)*

2020. *Herbaria*

2020: *Terror Stories*

2020: *Oh Baby Baby goes viral*

2019: *Love and the Ocean*

2018: *Oh Baby Baby*

2017: *KviskreKlan*

*Usynlig Selskap*

*Different Kinds of Stars*

2015-2017: *Rebel Angels*

Referanse
---------

1. ↑  «Sceneweb.no om Lost and Found productions». Besøkt 28. november 2023.
2. 1 2  «Victoria og Nikoline fikk samme ære som Madrugada, Bremnes, Sivertsen og flere: – Vi blir svimle». Besøkt 28. november 2023.
3. ↑  «Witch Club Satan ga musikkbransjen bakoversveis i høst – nå spås det en lys fremtid for det mørke bandet. NRK.no». Besøkt 28. november 2023.
4. ↑  «BY:larm, witch club Satan». Besøkt 28. november 2023.
5. ↑  «Til Roskilde og Tons of Rock: – Et nytt nivå av et brennende helvete. Dagsavisen». Besøkt 28. november 2023.
6. ↑  ««Oh Baby Baby goes viral» er ei framsyning for 7.-klassingar som handlar som pubertet, seksualitet, kropp, identitet og sex. No har framsyninga vunne den nasjonale prisen «Gullsekken», i Den kulturelle skulesekken». Besøkt 28. november 2023.
7. ↑  ««Glad jeg slipper å gjøre det selv!» sukker rødmende lærere når Lost and Found Productions kommer til skolen for å spille seksualpedagogisk teater». Besøkt 28. november 2023.

Eksterne lenker
---------------